projecte-aina/catalan_government_crawling huggingface dataset:
Nom del títol: Graduat/ada en Màrqueting i Direcció Comercial per la Universitat Abat Oliba CEU
El mercat laboral a les àrees de màrqueting i de direcció comercial està fortament influït per la competitivitat empresarial, la internacionalització, la innovació, el canvi tecnològic i les noves formes d'organització del treball.
Es presenta un programa pensat exclusivament per gestionar i dirigir les àrees de màrqueting i direcció comercial.
S'ofereix una visió actualitzada dels sistemes de vendes i experiències d'èxit que ajuden a crear noves solucions per a nous reptes.
Poden desenvolupar la seva activitat en diverses àrees de la realitat empresarial, econòmica i social, i, més específicament, dins dels àmbits següents: comercial, màrqueting, producte, marca, investigació de mercats, comunicació corporativa, assessoria, consultoria, creació d'empreses, docència, etc.
L'ensenyament superior en les especialitats de màrqueting i de direcció comercial no ha fet més que començar al nostre país, mentre que, en altres països, com els anglosaxons, les principals universitats i les seves respectives escoles de negocis fa molts anys que ofereixen programes de grau i de postgrau en aquestes especialitats amb un èxit notable.
Tanmateix, la competitivitat en els mercats i en les empreses exigeixen una revisió, actualització i implementació constants d'aquesta tipologia de perfils que formen part de l'activitat principal ( core business ) de qualsevol organització.
Nom del títol: Graduat/ada en Direcció d'Empreses per la Universitat Abat Oliba CEU
Formar professionals amb uns coneixements sòlids d'economia i gestió empresarial, amb una visió de conjunt de les organitzacions i de l'entorn en què desenvolupen la seva activitat, i amb les capacitats i les habilitats que es necessiten per aplicar els coneixements assolits.
La persona titulada estarà en condicions d'arribar a realitzar les funcions professionals pròpies: coordinar i dirigir departaments de comptabilitat, finances, màrqueting, recursos humans, etc. El domini d'aquestes funcions, juntament amb l'experiència que s'adquireix amb els anys, li facilitaran l'accés a llocs de gerència, direcció general i presidència.
Tasques pròpies de gestió i direcció en els àmbits comercial, financer, comptable, de màrqueting, recursos humans, assessoria, consultoria, producció, logística, creació d'empreses, docència, etc.
L'empresa és un element clau de l'activitat econòmica d'un país: és un motor de producció, genera llocs de treball, crea riquesa, genera benestar social i ajuda a mantenir les activitats de l'Estat amb els seus impostos, tributs, cotitzacions, etc. Per funcionar eficientment, requereix que les persones que la configuren s'organitzin adequadament i això implica tenir un bon equip directiu que coordini de manera òptima tots els recursos de què disposa.
Per aquest motiu, el ventall de possibilitats que ofereix el món de l'administració i direcció d'empreses és cada vegada més ampli i els alumnes d'aquesta titulació s'introdueixen en un àmbit laboral molt divers.
Nom del títol: Graduat/ada en periodisme per la Universitat Abat Oliba CEU
Formar professionals amb un coneixement sòlid dels fonaments del periodisme i del conjunt de l'exercici de la professió periodística que exerceixin les funcions de comunicador/a i informador/a en els àmbits professionals de la ràdio, la televisió, la premsa escrita i les noves tecnologies.
Aquests estudis també formaran persones titulades que realitzaran funcions d'anàlisi dels mecanismes comunicatius/informatius i de gestió de funcions relacionades amb els gabinets de premsa d'entitats públiques o privades.
La professió periodística afronta actualment un procés de canvi amb la transformació gradual de les formes tradicionals d'informació i de treball periodístic, en què adquireixen un lloc preeminent les noves tecnologies i el periodisme digital.
També hi prenen relleu les fonts informatives internacionals i l'accés directe a les fonts d'informació, particularment en llengua anglesa.
D'aquí que la internacionalització, el coneixement de les noves tecnologies i la capacitat analítica de la informació i de discerniment siguin algunes de les exigències prioritàries del treball periodístic.
Tot i els canvis profunds que està patint, el periodisme té garantit el seu futur atesa la seva necessària funció social.
Ara bé, l'exercici d'aquesta professió requereix una preparació renovada adaptada als nous temps.
Nom del títol: Graduat/ada en Publicitat i Relacions Públiques per la Universitat Abat Oliba CEU
Formar professionals amb perfil de publicitari/ària i/o comunicador/a de les organitzacions, amb un coneixement global de totes les àrees relacionades amb la comunicació corporativa i la publicitat, i amb capacitat de lideratge per desenvolupar projectes i adaptar-se de manera eficient a un entorn de ràpida evolució.
La comunicació és un dels sectors professionals amb més creixement, expansió i influència en la societat actual i del futur.
Qualsevol organització que vulgui donar-se a conèixer en una societat tan complexa i global com l'actual necessita comunicar-se amb el seu entorn utilitzant les estratègies més adequades per a cada cas.
Les noves tecnologies i els nous sistemes d'informació entre persones i organitzacions obliguen a modernitzar els sistemes de comunicació, en els quals han de conviure els mitjans tradicionals amb altres de nous.
Nom del títol: Graduat/ada en Educació Infantil per la Universitat Abat Oliba CEU
Les societats occidentals són molt conscients que la qualitat del seu futur i les esperances de millora de les estructures socials i de la qualitat de vida són, en gran mesura, un reflex de la qualitat del seu sistema educatiu.
A la vegada, la qualitat de l'educació d'un país depèn d'una formació i una motivació adequades dels educadors, entre altres punts fonamentals.
D'altra banda, psicòlegs i educadors coincideixen a afirmar que els primers anys de la vida d'una persona són fonamentals per al seu futur.
L'educació infantil és una etapa educativa no obligatòria que es cursa entre els 0 i els 6 anys d'edat, estructurada en dos cicles.
La seva finalitat és contribuir al desenvolupament personal i social dels escolars a través de processos d'ensenyament i aprenentatge en matèries de contingut artístic, científic, ètic, lingüístic, matemàtic, motriu i tecnològic.
Per desenvolupar amb eficàcia els processos educatius propis de les diferents àrees d'aquesta etapa, els/les mestres han d'adquirir una formació acadèmica i pràctica determinada, d'acord amb els objectius previstos en les lleis educatives.
Entre altres aspectes, les circumstàncies actuals fan que en aquesta etapa siguin fonamentals l'atenció a la diversitat, les tasques de tutoria i orientació, i la gestió de recursos educatius no formals.
Centres d'educació infantil, administracions educatives, editorials, universitats i centres de recerca.
És indubtable que tota societat exigeix i exigirà en el futur una preparació professional adequada de les persones que es dediquen a l'educació dels nens de 0 a 6 anys.
Tanmateix, per assolir aquesta fita convenientment s'hauran d'afrontar els nombrosos reptes que es presenten avui en dia.
És una dada contrastada que el mestre es troba amb freqüència, atesa la complexitat de la societat actual, davant de situacions d'atenció formativa en l'etapa d'infantil que abans no es plantejaven ―com, per exemple, el fenomen de la immigració― i que li exigeixen una millor preparació.
Igualment, les creixents exigències plantejades als educadors en els contextos en què han de complementar determinades carències familiars fan necessària aquesta preparació específica d'alt nivell.
El lloc preeminent de les noves tecnologies també contribueix a l'exigència d'una adaptació dels estudis que preparen per a la professió educativa.
Tot i que l'etapa educativa infantil no té un caràcter obligatori, la demanda social actual d'atenció escolar als nens de 0 a 6 anys garanteix la demanda permanent de mestres d'educació infantil.
Nom del títol: Graduat/ada en dret per la Universitat Internacional de Catalunya
Es cursaran a jutjats i tribunals, en el marc del conveni signat amb el Centre d'Estudis Jurídics i Formació Especialitzada de la Generalitat de Catalunya, a despatxos professionals o en altres institucions jurídiques.
S'ha definit un grup de competències específiques d'acord amb l'itinerari que hagi escollit l'estudiant:
Les persones titulades gaudiran d'una preparació específica per desenvolupar tasques professionals en àmbits tan diversos com l'empresa, la banca o l'Administració pública.
Cal tenir present que per al desenvolupament d'aquestes professions, a banda de la formació del grau, es requereix o bé altra formació específica en l'àmbit o bé la superació de les proves selectives corresponents.
L'entorn en el qual el professional del dret exerceix la seva tasca es troba en un procés de canvi.
Per aquest motiu, la formació dels futurs professionals del dret no pot ser aliena a aquesta transformació.
Així, doncs, aquesta titulació està plantejada amb l'objectiu de respondre a les necessitats de futur de la professió.
Finalment, els reptes que hauran d'assumir les persones titulades no es poden afrontar amb fórmules tradicionals, sinó que requereixen solucions imaginatives i professionals capacitats per emprendre-les.
Nom del títol: Graduat/ada en Relacions Laborals i Ocupació per la Universitat Oberta de Catalunya
Mencions: Gestió de persones / Graduat social / Treball i ocupació / Assessoria jurídico-laboral
Formar professionals que dominin l'organització del treball des d'una perspectiva multidisciplinària, amb polivalència funcional i capacitat d'adaptació als canvis tecnològics.
La perspectiva multidisciplinària d'aquest grau permetrà a l'estudiantat manejar un conjunt d'eines provinents de diferents àmbits de coneixement (dret, organització d'empreses, psicologia, sociologia, economia), que els permetran actuar en unes activitats tan rellevants per al present com les relacionades amb les relacions laborals i l'ocupació i tant al sector privat com en el públic.
Institucions participants: Col·legi d'Advocats de Barcelona
Nom del títol: Màster universitari en Advocacia per la Universitat Oberta de Catalunya
Formar els futurs advocats i les futures advocades de la societat de la informació i la comunicació amb l'objectiu de capacitar-los per garantir els drets a l'assistència lletrada i a la tutela judicial efectiva que la Constitució garanteix a la ciutadania (articles 17.3 i 24, respectivament) i perquè dominin les noves tecnologies.
Aquest màster proporciona la formació teòrica i pràctica que exigeix el Reial decret 775/2011 sobre l'accés a la professió d'advocat, i necessària per preparar la prova d'avaluació final acreditativa de capacitació professional que cal superar per obtenir el títol professional d'advocat/ada.
Advocat/ada (prèviament cal superar la prova d'avaluació final acreditativa).
L'actuació davant els tribunals de justícia i les altres activitats d'assistència jurídica requereixen l'acreditació prèvia d'una formació i una pràctica, així com la superació d'una prova de capacitació professional.
Tot això garantirà a la societat en general, i als ciutadans en particular, el fet de disposar d'advocats/ades que ofereixin una assessoria i una defensa jurídica de qualitat.
La integració progressiva de l'homologació de la professió d'advocat a la Unió Europea facilita la circulació i l'establiment de professionals, la qual cosa comporta una obertura al mercat laboral d'altres països, amb els avantatges socioeconòmics que això implica.
Nom del títol: Màster universitari en Advocacia per la Universitat de Barcelona
Oferir una formació sòlida, completa i acadèmica, però alhora eminentment pràctica, destinada a professionals en exercici que volen renovar els seus coneixements, exercitar les habilitats professionals específiques o introduir-se en el complex món de l'exercici de l'advocacia, tant en una vessant litigant com d'assessoria o, fins i tot, de mediació i arbitratge.
Proporcionar uns coneixements actualitzats a professionals interessats a reciclar la seva formació, ateses les àmplies i profundes modificacions, tant d'àmbit substancial com processal en l'ordenament jurídic.
Advocat/ada (un cop superada la prova d'avaluació final acreditativa).
Nom del títol: Màster universitari en farmacovigilància i Farmacoepidemiologia per la Universitat Autònoma de Barcelona, Erasmus Universiteit Rotterdam, Universiteit Utrecht, University of Hertfordshire i Università Degli Studi di Verona
Especialitats: Medicaments i salut pública / Avaluació del benefici dels medicaments / Avaluació de la relació benefici-risc dels medicaments / Identificació i quantificació dels riscos dels medicaments / Bases en comunicació aplicades a la Farmacovigilància i la Farmacoepidemiologia
Cada estudiant haurà de realitzar els dos períodes de pràctiques externes en una de les institucions o empreses que ofereixi el catàleg del màster.
Les pràctiques externes s'han de realitzar en un país diferent del de la universitat on es va obtenir el títol que dóna accés als estudis de màster universitari.
Proporcionar als estudiants la formació necessària en les matèries següents: anàlisi de l'eficàcia dels medicaments (beneficis), anàlisi dels riscos associats als medicaments, anàlisi de la relació benefici-risc dels medicaments i la seva aplicació en la pràctica clínica, impacte dels medicaments en la salut pública i comunicació de riscos associats als medicaments.
Nom del títol: Màster universitari en Bioinformàtica per la Universitat Autònoma de Barcelona
Crear professionals creatius/ives i experimentats/ades en bioinformàtica, proporcionant-los els coneixements, les capacitats i les actituds necessaris per al desenvolupament i l'aplicació de noves estratègies computacionals en els projectes d'investigació «-òmica», bioinformàtica, biomèdica i biotecnològica.
Centres d'investigació en empreses i entitats que tinguin la bioinformàtica com a finalitat o com a instrument clau per a l'impuls de l'R+D+I.
Nom del títol: Màster universitàri en Biblioteques i Col·leccions Patrimonials per la Universitat de Barcelona
Les estadístiques de l'INEM i de l'Idescat indiquen que el 2008, només a Catalunya, les biblioteques conservaven 22.479.430 llibres, 1.515.269 publicacions periòdiques i 255.253 manuscrits, a més d'uns nou milions de documents (sonors, audiovisuals, fotografies, gravats, etc.).
Aquests materials es localitzen en 818 centres, entre els quals hi ha 328 biblioteques especialitzades i 71 centres d'ensenyament superior, que conserven fons patrimonials riquíssims, a més de la Biblioteca de Catalunya, que és una peça clau en el sistema.
La Biblioteca de Catalunya manté el Cens de Biblioteques i Altres Institucions de Catalunya amb Fons Patrimonials.
Aquesta base de dades inclou 258 centres destacats que tenen un valuós patrimoni bibliogràfic en custòdia.
Els professionals que treballen en aquests centres tenen molt poques oportunitats de formació, i l'oferta de places del màster permetria cobrir les necessitats de formació i especialització.
El document Xifres culturals de Catalunya (2008) indica que el 2007 un total de 332 biblioteques públiques catalanes tenien 10.408.632 documents, entre els quals hi havia nombrosos materials patrimonials.
L'any 2006, en l'àmbit de l'Administració pública catalana treballaven en arxius, biblioteques i museus un total de 6.509 persones, i una part d'elles, molt especialment els 4.438 empleats de biblioteques, són professionals que necessiten especialitzar-se en àmbits patrimonials.
A més, hi havia 203 fundacions, d'entre les quals moltes posseeixen béns bibliogràfics i documentals, i disposen d'especialistes al seu càrrec que requereixen formació.
Aquest volum patrimonial ingent requereix persones amb una formació adient per gestionar-lo i conservar-lo.
Nota de tall 1a assignació PAU/CFGS: 5,160
Nom del títol: Graduat/ada en Ciències de l'Activitat Física i de l'Esport per la Universitat Rovira i Virgili
Hi ha la possibilitat de realitzar el pràcticum en un context de mobilitat, ja sigui nacional o internacional.
Professor/a d'educació física (cursant el màster universitari en formació del professorat), animador/a o monitor/a esportiu/iva professional, entrenador/a professional i director/a tècnic/a esportiu/iva (Llei 3/2008, de 23 d'abril, de l'exercici de les professions de l'esport).
Les àrees en què poden exercir la professió les persones graduades són les següents:
La Llei 3/2008, de 23 d'abril, de l'exercici de les professions de l'esport implica l'eradicació de la prestació de serveis professionals sense uns coneixements mínims i sense cap tipus de titulació (això implicava un risc per a la salut i la seguretat de les persones).
Aquesta llei estableix que, tal com s'exposa en el seu preàmbul, a partir de la seva entrada en vigor les diverses activitats professionals de l'esport a Catalunya han de ser dutes a terme per persones amb una mínima formació en el camp corresponent.
Per descomptat, la qualitat del sistema esportiu català depèn en gran mesura d'aquest procés d'incorporació progressiva de professionals degudament qualificats.
Les persones titulades poden exercir fins al moment (la Llei ha regulat en un principi quatre professions) com a professor/a d'educació física, animador/a o monitor/a esportiu/iva professional, entrenador/a professional i director/a esportiu/iva.
Es preveu una ampliació de les professions de l'esport regulades per aquesta llei.
Escola Universitària de la Salut i l'Esport (EUSES) (Terres de l'Ebre)
Nom del títol: Graduat/ada en Criminologia i Seguretat per la Universitat Abat Oliba CEU
L'objectiu general del títol és la formació fonamental en la prevenció criminal en l'àmbit de la investigació i la informació, i en la planificació i la gestió de la seguretat en l'àmbit públic i privat.
La societat actual ha estat definida com una societat de riscos, en el sentit d'un canvi de paradigma social cap a l'assoliment de nivells suficients de seguretat.
En aquesta línia, no n'hi ha prou amb una formació especialitzada, perquè la criminologia, la investigació i la seguretat han aconseguit uns nivells rellevants de desenvolupament teòric i un aprofundiment destacat en els diferents camps de la seva aplicació pràctica.
Per tant, també cal proporcionar una formació bàsica adient als diferents àmbits professionals d'inserció laboral de l'estudi (policial, penitenciari, de seguretat, d'investigació i d'informació) amb la integració dels coneixements imprescindibles fonamentals i especials de criminologia, seguretat i investigació i dels àmbits de l'entorn (jurídic, mèdic, psicològic, ètic), i amb una garantia de coordinació dels coneixements teòrics i la seva referència a la realitat social.
D'una banda, la necessitat d'una formació superior universitària en llocs de responsabilitat, tant amb referència a les tasques tradicionals policials com a les funcions de seguretat, està en procés de creixement.
Des dels seus inicis, la criminologia, que va constituir un títol fonamentalment vinculat als estudis de dret, pensat com a formació complementària del o de la jurista, ha canviat essencialment les seves perspectives.
La interdisciplinarietat de les matèries objecte dels estudis de criminologia i la multidisciplinarietat exigides als professionals ha comportat un desenvolupament propi dels estudis, però també de les perspectives professionals corresponents.
D'altra banda, la seguretat com a concepte social i la seva especialització requereixen formació universitària, almenys en les tasques de direcció i planificació.
És possible concloure, doncs, que les relacions amb l'entorn social permeten un creixement de les oportunitats professionals en l'àmbit de la seguretat i de la criminologia, no només per l'especialització de les tasques, sinó també per les necessitats d'una societat en canvi constant, cada vegada més vinculada a la seguretat objectiva i subjectiva i als processos d'informació.
Nom del títol: Graduat/ada en Economia i Gestió per la Universitat Abat Oliba CEU
Mencions: Gestió immobiliària / Negocis internacionals/International Business / Economia social i solidària
Àrees econòmica, jurídica i de gestió empresarial en organismes públics i privats, especialment en organitzacions internacionals, entitats socials i solidàries i del sector immobiliari.
Les tasques que les persones graduades poden desenvolupar són les referents a comptabilitat, assessoria, auditoria, fiscalitat, consultoria, finances, intermediació financera, màrqueting, gestió internacional, direcció estratègica, gestió d'operacions, organització de la producció i sistemes d'informació.
Tant les entitats socials i solidàries com la internacionalització de les empreses i les organitzacions tenen un paper rellevant en l'actual entorn de crisi econòmica.
Per altra banda, està previst que en els propers anys el sector immobiliari recuperi progressivament la seva activitat normal.
A més a més, els col·legis professionals i les associacions i els gremis que treballen en aquest sector a Catalunya estan implicats en l'adequació de la formació d'aquests estudis a les necessitats professionals reals.
Nom del títol: Graduat/ada en Relacions Internacionals per la Universitat Ramon Llull
La realitat internacional, cada vegada més complexa, demana uns perfils professionals adaptats a les exigències que es deriven de l'actuació internacional d'institucions, organismes i empreses transnacionals.
Aquesta demanda també es fa palesa en el món acadèmic, en què l'enfocament internacional té una rellevància especial davant la consolidació del fenomen de la globalització.
Aquesta situació crea una necessitat creixent d'anàlisis, metodologies i debats a partir d'objectes d'estudi que cada cop tenen més en compte la variable internacional com un dels seus constituents bàsics.
Aquest grau pretén formar professionals que siguin capaços de donar resposta a aquesta demanda, emmarcant-la en la tradició docent del centre, basada en els seus seminaris i en un enfocament centrat en la tradició anglosaxona.
Els estudis en matèria de relacions internacionals estan guanyant espai i importància significativa en els sistemes universitaris dels països més avançats.
De fet, els problemes vinculats a les relacions internacionals tendeixen a situar-se en un primer pla i abracen, des d'un punt de vista transversal, tots els àmbits de les ciències socials, com, per exemple, el dret, la sociologia, la teoria política, la teoria de la comunicació, la filosofia, l'economia, etc.
En aquest sentit, fins ara a Espanya els estudis de grau en matèria de relacions internacionals s'han concentrat en centres o universitats de la capital de l'Estat, circumstància que probablement respon a una concepció d'aquesta matèria vinculada a les activitats tradicionals dels estats al voltant de la política exterior i les relacions diplomàtiques dels ministeris i del govern central.
Aquesta concepció es troba avui en dia força superada i, si observem la situació a Catalunya, concretament a Barcelona, ens adonarem que l'absència d'uns estudis d'aquestes característiques comença a ser una carència que cal solucionar.
La ciutat de Barcelona és el tercer centre consular del món i, d'acord amb l'Estatut d'Autonomia, la Generalitat de Catalunya té la capacitat de signar determinats tipus d'acords internacionals.
D'altra banda, Barcelona concentra un gran nombre de representacions internacionals del nivell més alt, com ara una delegació del Parlament i la Comissió de la Unió Europea o la seu central de la Unió per la Mediterrània.
És evident, doncs, que hi ha un gran nombre de professionals que veuen aquest entorn com un lloc on emprendre una carrera d'èxit en el camp de les relacions internacionals i generar, al mateix temps, una gran plataforma d'oportunitats per a tots els professionals catalans amb un bon grau de preparació per dur a terme una vida professional en qualsevol lloc del món.